joelniklaus/EU_Wikipedias huggingface dataset:
Suomijärvi (Mikkeli)

Suomijärvi on järvi Mikkelissä Etelä-Savossa. Sen pinta-ala on 7,7 neliökilometriä ja vesitilavuus 76 kuutiohehtometriä. Etäisyys Mikkelin keskustasta on 38 kilometriä eteläkaakkoon.

Maantiede 
Suomijärvi on kaakkois–luoteissuuntainen. Etäisyys järven läntisimmästä osasta itäisimpään osaan on 7,5 kilometriä kuten myös etäisyys eteläisimmästä osasta pohjoisimpaan. Järvi koostuu suurelta osin kahdesta eteläisestä lahdesta ja niiden pohjoispuolisesta selkävedestä. Järven länsiosan Suuri-Pauni, Purnu ja Pieni-Pauni ovat selkeästi erillään pääaltaasta. Noin puolen neliökilometrin laajuinen Suurisaari määrittää järven pohjoisosan ilmeen. Saaren luoteispuolella on noin puolentoista kilometrin mittainen kapea Haukilahti. Suomijärven syvin kohta, 32 metriä, sijaitsee altaan keskivaiheilla Heikinniemen itäpuolella. Vähintään 20 metriä syviä alueita on useita, ja niiden yhteispinta-ala on noin kymmenesosa järven pinta-alasta.

Suomijärvessä sijaitsee 29 saarta, joista 2 on alle aarin laajuisia ja 5 on yli hehtaarin laajuisia. Suurisaaren eteläpuolella sijaitsee Palosaari, Haikaa ja Heinäsaari. Järven keskivaiheilla sijaitsee kymmenisen hehtaaria laaja Iso Haapasaari.

Suomijärven rannat ovat peltotilkkujen täplittämää metsämaata. Maasto järven tuntumassa kohoaa paikoin yli 100 metriä merenpinnan yläpuolelle. Haukilahdenvuori Haukilahden länsirannalla kohoaa lähes 140 metriä merenpinnan yläpuolelle eli noin 60 metriä järven pintaa korkeammalle. Suurisaaren itäosassa on 105 metriä korkea kohta, Palosaaren korkein kohta on noin 100 metriä merenpinnan yläpuolella. Iso Haapasaari on alavaa ja sitä ympäröi matala vesialue.

Suomijärvi sijaitsee Mikkelin eteläisen kaupunginosan Suomenniemen alueella. Suomenniemi oli aiemmin itsenäinen kunta, sen keskusta sijaitsee Suomijärven lounaispuolella.

Suomijärven korkeustaso on hieman Saimaata alempi. Suomijärveen laskee usea ympäristön metsäjärvi ja -lampi, kuten Turvelammit (92,6 metriä mpy) ja Turvejärvi (77,6 metriä mpy) koillisesta. Syvähkö Saunalampi (92,9 metriä mpy) pohjoisessa laskee Mustalammen ja Ala-Mustalammen kautta Suomijärven pohjoisrannalle. Luoteessa Iso-Paavali (86,7 metriä mpy) laskee Haukilammen kautta Haukilahden pohjoiskolkkaan.

Suomijärven luusua sijaitsee Pieni-Paunin lounaiskulmassa, josta virtaa noin 200-metrinen laskuoja Kuolimoon (77,0 metriä mpy).

Suomijärven vesitilavuus on 75 994 000 kuutiometriä.

Suomijärvi (04.141.1.045) kuuluu Kuolimon lähialueeseen (04.141), joka on kolmannen jakovaiheen vesistö Vuoksen päävesistössä (04). Toinen jakovaihe on Kuolimon valuma-alue (04.14) ja ensimmäinen Suur-Saimaan alue (04.1). Suomijärvi on toiseksi laajin Kuolimon lähialueen 124:stä vähintään hehtaarin laajuisesta vakavedestä. Sitä edeltää Kuolimo ja seuraa Haukkajärvi.

Suomessa on toinenkin Suomijärvi. Se sijaitsee Karvialla.

Lähteet 

Mikkelin järvet
Kuolimon valuma-alue
Siuntion pappila

Siuntion pappila (ruots. Sjundeå prästgård) on Siuntion seurakunnan historiallinen 1800-luvulla rakennettu pappila Uudellamaalla Kirkkojoen rannalla. Pappila sijaitsee saman nimisessä kylässä lähellä Siuntion kirkonkylää samalla paikalla, jossa se on sijainnut keskiajalta lähtien. Pappilalle johtaa puukujanne.

Seurakunta myi Museoviraston suojeleman pappilan 1974, sillä sillä ei ollut varaa kunnostaa ja ylläpitää rakennuksia. Siuntion pappilan omistanut Fastighets Ab Sjundeå Gamla Prästgård laittoi pappilan jälleen myyntiin vuonna 2020 2 480 000 euron hintaan.

Historia 
Perimätiedon mukaan pappilan kiinteistö on lahjoitettu Siuntion seurakunnalle keskiajalla Suitian linnasta. Pappilaa onkin joskus kutsuttu myös Suitian pappilaksi. Nykyinen kaksikerroksinen hirsirunkoinen päärakennus on valmistunut vuonna 1812. Sitä on edeltänyt ainakin kaksi aikaisempaa päärakennusta; yksi 1600-luvun lopulta ja toinen vuodelta 1778. Siuntion pappilaa ympäröi noin hehtaarin kokoinen puisto, joka on peräisin kirkkoherra B. O. Lillen ajoilta. 1860-luvulla pappilaa korotettiin muutamalla hirsikerroksella. Alun perin pappila oli väriltään harmaa ja yksityiskohdat, kuten kulmalaudat olivat ruskeat. Nykyisin väritys on kuitenkin valkoinen punaisilla yksityiskohdilla.

1900-luvulle tultaessa Siuntion seurakunnalla ei kuitenkaan ollut varaa korjata vanhaa pappilaa eikä Museovirasto antanut lupaa sen purkamiseen. Pappila myytiin yksityiselle taholle kesällä 1974, jonka jälkeen päärakennus ja piharakennukset ovat entisöity pieteetillä. Valtioneuvosto on rauhoittanut pappilan päärakennuksen ja puiston päätöksellään 20.6.1983. Viimeinen pappilassa asunut seurakunnan työntekijä oli entinen kirkkoherra Ismo Turunen perheineen.

Lähteet 

Siuntion rakennukset ja rakennelmat
Suomen 1800-luvulla rakennetut rakennukset ja rakennelmat
Suomen pappilat
Mike Evans

Michael Lynn Evans III (21. elokuuta 1993, Galveston, Texas) on yhdysvaltalainen amerikkalaisen jalkapallon pelaaja. Hänen pelipaikkansa on laitahyökkääjä. Evans edustaa Tampa Bay Buccaneersia, joka varasi Evansin 1. kierroksella varaustilaisuuden 7. pelaajana vuoden 2014 varaustilaisuudessa.

Ura

Yliopistoura
Evans edusti yliopistotasolla Texas A&M:ia. Hän pelasi yliopistossa vuodet 2012 ja 2013. Hän pelasi yliopistossa yhteensä 26 ottelua, joissa vastaanotti 2499 jaardia ja teki 17 touchdownia.

Ammattilaisura
Tampa Bay Buccaneers varasi Evansin NFL:n vuoden 2014 varaustilaisuuden ensimmäisellä kierroksella seitsemäntenä pelaajana. Evans ja Buccaneers solmivat nelivuotisen tulokassopimuksen kesäkuussa 2014. Evans pelasi tulokaskaudellaan 15 runkosarjan ottelua: hän loukkaantui neljännellä peliviikolla ja ei päässyt pelaamaan seuraavalla viikolla. Hän vastanaotti 1051 jaardia ja teki 12 touchdownia. Hänet valittiin kauden päätteeksi tulokkaiden tähdistökentälliseen. Vuonna 2015 Evans pelasi runkosarjassa 15 ottelua. Hän teki kolme touchdownia, mutta eteni vastaanottaen 1206 jaardia. Vuonna 2016 Evans pelasi ensimmäisen kerran kaikki 16 runkosarjan ottelua. Hän eteni vastaanottamalla 1321 jaardia ja teki 12 touchdownia. Lisäksi hänet valittiin kauden päätteeksi ensimmäistä kertaa urallaan Pro Bowliin. Ennen kautta 2017 Buccaneers käytti Evansiin viidennen vuoden option. Maaliskuussa 2017 Buccaneers ja Evans solmivat viisivuotisen jatkosopimuksen. Sopimuksen kokonaisarvo oli 82,5 miljoonaa dollaria, josta taattua rahaa 55 miljoonaa dollaria. Vuonna 2017 Evans pelasi 15 runkosarjan ottelua, joissa vastaanotti 1001 jaardia ja teki viisi maalia.

Vuonna 2018 Evans pelasi kaikki 16 runkosarjan ottelua. Hän teki henkilökohtaisen ennätyksen edetyissä jaardeissa, kun hän vastaanotti 1524 syöttöjaardia. Lisäksi hän teki 8 touchdownia. Hänet valittiin myös kauden päätteeksi Pro Bowliin. Kaudella 2019 Evans vastaanotti 1157 jaardia ja teki kahdeksan touchdownia 13 pelaamassa ottelussaan. Hän ei pelannut loppukaudesta, kun hänen takareitensä revähti viikolla 14. Hänet kuitenkin valittiin jälleen Pro Bowliin. Vuoden 2020 runkosarjassa Evans pelasi 16 ottelua, joissa hän vastaanotti 1006 jaardia ja teki 13 touchdownia. Hän pääsi runkosarjan jälkeen pelaamaan ensimmäistä kertaa pudotuspeleihin. Hän pelasi kaikki neljä pudotuspeliottelua, joissa vastaanotti 204 jaardia ja teki kaksi touchdownia. Hän voitti Buccaneersin kanssa Super Bowl LV:n.

Tilastot
Lähde:

Runkosarja

Pudotuspelit

Lähteet

Yhdysvaltalaiset amerikkalaisen jalkapallon pelaajat
Vuonna 1993 syntyneet
Elävät henkilöt
Joona Iivonen

Joona Iivonen (s. 8. kesäkuuta 2000 Huittinen) on suomalainen pesäpalloilija, joka edustaa Ykköspesis-joukkue Kannuksen Uraa.

Ura 
Iivonen on Loimaan Palloilijoiden kasvatti. Hän pelasi ensimmäisen ottelunsa Ykköspesiksessä kesällä 2017, kun Pöytyän Urheilijoiden Sami Virto sairastui. Superpesis-debyyttinsä Iivonen teki 21. heinäkuuta 2021 vierasottelussa Sotkamon Jymyä vastaan, kun Petteri Alanen loukkasi polvensa.

Saavutukset 
B-poikien Itä–Länsi-ottelu (2018)

Muuta 
Iivonen on pelannut nuorempana jääkiekkoa. Hänen pikkuveljensä Elmeri pelaa myös pesäpalloa.

Lähteet 

Suomalaiset pesäpalloilijat
Vuonna 2000 syntyneet
Elävät henkilöt
Ketos (mytologia)

Ketos (, ) on kreikkalaisen mytologian valtava merihirviö. Yhden tarinan mukaan Perseus surmasi Ketoksen pelastaakseen Andromedan ja toisen tarinan mukaan Herakles surmasi Ketoksen pelastaakseen Hesionen. Valaskalan (Cetus) tähdistö on nimetty Ketoksen mukaan.

Mytologia 

Kuningatar Kassiopeia kehui, että hän ja hänen tyttärensä Andromeda olivat kauniimmat kuin nereidi, joka oli raivoissaan siitä. Hän pyysi Poseidonia lähettämään merihirviö Ketoksen hyökkäämään Aithiopiaan (muinaiseen Etiopiaan). Viisas oraakkeli kehotti kuningas Kefeusta ja kuningatar Kassiopeiaa uhraamaan Andromedan Ketokselle. He sitoivat ketjulla Andromedan kallioon lähelle merta, jotta Ketos voisi syödä hänet. Löydettyään Andromedan kiinni kalliossa ja ahdingostaan oppineena Perseus onnistui tappamaan Ketoksen, kun olento nousi merestä syömään Andromedaa. Erään version mukaan Perseus upotti miekkansa Ketoksen selkään, kun taas toisen version mukaan hän käytti Medusan päätä muuttaakseen hirviön kiveksi.

Kuvaukset 

Ketosta kuvattiin eri tavoin merihirviöksi tai merikäärmeeksi. Muut versiot kuvaavat Ketosta hirviöksi, jolla oli villisian tai vinttikoiran pää ja valaan tai delfiinin ruumis ja jaettu tuulettimenomainen häntä. Olentoa kuvataan usein taistelevan Perseuksen kanssa tai Nereidin vuorella, jossa hänellä ratsastetaan.

Populaarikulttuurissa 

 Sinbad – seitsemän meren sankari (2003) elokuvassa eripuraisuuden jumala Eris lähettää Ketoksen hyökkäämään laivaan, jota elokuvan päähenkilö Sinbad parhaillaan ryösti. Ketoksen tehtävänä oli pudottaa Sinbad laivasta Erisin luo, jotta tämä saisi huijattua hänet tuomaan "Rauhan kirjan".

Lähteet 

Kreikkalaisen mytologian taruolennot
Lohikäärmeet
Mytologioiden hirviöt
Kåre Kivijärvi

Kåre Kivijärvi (23. huhtikuuta 1938 Hammerfest, Norja − 20. marraskuuta 1991 Kypros, Kreikka) oli norjalainen valokuvaaja, joka tunnetaan valokuvajournalistisista töistään Pohjois-Norjassa. 

Kivijärvi syntyi kveeniperheeseen ja tunnusti aina yhteyden etniseen perintöönsä ja Suomeen. Työskenneltyään valokuvaajan harjoittelijana Finnmark Dagblad -lehdessä Kivijärvi hyväksyttiin 1959 Folkwangin muotoilukouluun Esseniin Saksaan, missä hän opiskeli Otto Steinertin johdolla. Palveltuaan Norjan kuninkaallisissa ilmavoimissa ilmakuvaajana hän siirtyi henkilöstökuvaajaksi ​​Helsingin Sanomien Viikkosanomiin. Tähän työhön liittyen hän teki kuvausmatkoja Grönlantiin, Neuvostoliittoon, Afganistaniin, Intiaan ja Nepaliin.

Kivijärven töitä hyväksyttiin ensimmäisenä Norjan vuotuiseen Høstutstillingenin päätaidenäyttelyyn. Tässä suhteessa voidaan sanoa, että hän auttoi luomaan valokuvauksen erilliseksi taidemuodoksi Norjassa.

Kivijärven valokuvaustyyli on tunnettu karkeista ja niukista kuvistaan. Hänen valokuvaesseensä Pohjois-Norjan lestadiolaisista vuodelta 1962 on merkittävä esimerkki tästä tyylistä samoin kuin hänen kuvauksensa autioista maisemista ja ankarista ilmastoista.

Lähteet 

 NORTHERN NORWAY - THE PHOTOGRAPHER KÅRE KIVIJÄRVI (1938-1991)

 Kåre Kivijärvi - Artists - Contemporary art gallery in Oslo, Norway (brandstrup.no)

 Valokuvaaja Kåre Kivijärvi - Euroopan pohjoisin kuvaaja - Ihmiset | HS.fi

Norjalaiset valokuvaajat
Vuonna 1938 syntyneet
Vuonna 1991 kuolleet
Nestori Eskola (kauppaneuvos)

Nestori Eskola (26. tammikuuta 1878 Iitti – 13. syyskuuta 1956 Vaasa) oli suomalainen kauppaneuvos, yrittäjä ja yritysjohtaja.

Eskolan vanhemmat olivat ratamestari Erik Eskola ja Maria Bärlund ja puoliso vuodesta 1904 Johanna (Hanna) Magdalena Laurin. Kauppaneuvos Jouko Eskola oli heidän poikansa. Nestori Eskola kävi kauppakoulun Oulussa 1894–1895 ja työskenteli rautakaupan apulaisena Vaasassa 1890–1894, kauppaedustajana 1897–1908, prokuristina 1909–1910 ja voinvientiliikkeen konttoristina Oulussa 1896 ja Härmässä 1897. Teräs-rautakauppayhtiön toimitusjohtaja hän oli yli 40 vuotta, vuodesta 1910 vuoteen 1951. Eskola oli myös Vaasan kaupunginvaltuuston jäsen 1916–1925 ja 1928–1931 sekä Suomalaisen puolueen Vaasan paikallisyhdistyksen puheenjohtaja 1911–1915. Hänellä oli useita luottamustoimia rautakauppa-alalla ja Vaasassa, kauppaneuvoksen arvon hän sai 1928. Hänen Väinö Erkkilän, Antti Hautalan ja Frithiof Tikanojan kanssa perustamansa yritys on nykyään tunnettu suomalainen polkupyörien valmistaja, mutta menestyi hyvin myös itsenäisenä, valtakunnallisena rauta- ja rakennusalan, urheiluvälinekaupan ja vesi- ja lämpöjohtojen asennusten yrityksenä. Laajimmillaan yrityksellä oli neljäkymmentä toimipistettä Suomessa.

Lähteet

Suomalaiset kauppiaat
Suomalaiset yrittäjät
Suomalaiset yritysjohtajat
Vaasan kaupunginvaltuutetut
Vuonna 1878 syntyneet
Vuonna 1956 kuolleet
New York Guardians

New York Guardians on ammattilaistason amerikkalaisen jalkapallon joukkue New Yorkin metropolialueelta. Joukkue pelaa XFL-liigassa osana Itäistä divisioonaa.

Joukkueen perusti Vince McMahonin Alpha Entertainment -yritys vuonna 2018, joka omistaa ja hallinoi XFL-liigaa ja kaikkia sen joukkueita. Guardiansin kotikenttä on 82 500 katsojan MetLife Stadium.

Ensimmäisellä kaudellaan 2020 Guardians ehti pelata viisi ottelua, joista se voitti kolme ja hävisi kaksi. Maaliskuussa XFL-kausi päättyi ennenaikaisesti COVID-19-pandemian vuoksi.

Kausittaiset tilastot 

 O = ottelut
 V = voitot
 H = häviöt

 T+ = touchdowneja tehty
 T− = touchdowneja vastustajalle
 P+ = pisteitä tehty
 P− pisteitä vastustajalle

Lähteet

Aiheesta muualla 
 Joukkueen kotisivut

XFL-seurat
Vuonna 2018 perustetut urheiluseurat
DC Defenders

DC Defenders on ammattilaistason amerikkalaisen jalkapallon joukkue Washingtonista. Joukkue pelaa XFL-liigassa osana Itäistä divisioonaa.

Joukkueen perusti vuonna 2018 Vince McMahonin Alpha Entertainment -yritys, joka omistaa ja hallinoi XFL-liigaa ja kaikkia sen joukkueita. Defendersin kotikenttä on 20 000 katsojan Audi Field.

Ensimmäisellä kaudellaan 2020 Defenders ehti pelata viisi ottelua, joista se voitti kolme ja hävisi kaksi. Maaliskuussa XFL-kausi päättyi ennenaikaisesti COVID-19-pandemian vuoksi.

Kausittaiset tilastot 

 O = ottelut
 V = voitot
 H = häviöt

 T+ = touchdowneja tehty
 T− = touchdowneja vastustajalle
 P+ = pisteitä tehty
 P− pisteitä vastustajalle

Lähteet

Aiheesta muualla 
 Joukkueen kotisivut

XFL-seurat
Vuonna 2018 perustetut urheiluseurat
Purmo Group

Purmo Group (entinen Virala Acquisition Company) on suomalainen pörssiyhtiö. Purmo Group valmistaa lämmitys- ja jäähdytysjärjestelmiä. Syyskuussa 2021 Virala Acquisition Company osti Purmo Groupin Rettig Groupilta.

Lähteet 

Suomalaiset yritykset
Suomalaiset pörssiyhtiöt
St. Louis BattleHawks

St. Louis BattleHawks on ammattilaistason amerikkalaisen jalkapallon joukkue St. Louisista, Missourista. Joukkue pelaa XFL-liigassa osana Itäistä divisioonaa.

Joukkueen perusti vuonna 2018 Vince McMahonin Alpha Entertainment -yritys, joka omistaa ja hallinoi XFL-liigaa ja kaikkia sen joukkueita. BattleHawksin kotikenttä on 67 277 katsojan The Dome at America's Center.

Ensimmäisellä kaudellaan 2020 BattleHawks ehti pelata viisi ottelua, joista se voitti kolme ja hävisi kaksi. Maaliskuussa XFL-kausi päättyi ennenaikaisesti COVID-19-pandemian vuoksi.

Kausittaiset tilastot 

 O = ottelut
 V = voitot
 H = häviöt

 T+ = touchdowneja tehty
 T− = touchdowneja vastustajalle
 P+ = pisteitä tehty
 P− pisteitä vastustajalle

Lähteet

Aiheesta muualla 
 Joukkueen kotisivut

XFL-seurat
Vuonna 2018 perustetut urheiluseurat
Tampa Bay Vipers

Tampa Bay Vipers on ammattilaistason amerikkalaisen jalkapallon joukkue Tampasta, Floridasta. Joukkue pelaa XFL-liigassa osana Itäistä divisioonaa.

Joukkueen perusti vuonna 2018 Vince McMahonin Alpha Entertainment -yritys, joka omistaa ja hallinoi XFL-liigaa ja kaikkia sen joukkueita. Vipersin kotikenttä on 65 618 katsojan Raymond James Stadium.

Ensimmäisellä kaudellaan 2020 Vipers ehti pelata viisi ottelua, joista se voitti yhden ja hävisi neljä. Maaliskuussa XFL-kausi päättyi ennenaikaisesti COVID-19-pandemian vuoksi.

Kausittaiset tilastot 

 O = ottelut
 V = voitot
 H = häviöt

 T+ = touchdowneja tehty
 T− = touchdowneja vastustajalle
 P+ = pisteitä tehty
 P− pisteitä vastustajalle

Lähteet

Aiheesta muualla 
 Joukkueen kotisivut

XFL-seurat
Vuonna 2018 perustetut urheiluseurat
Houston Roughnecks

Houston Roughnecks on ammattilaistason amerikkalaisen jalkapallon joukkue Houstonista, Texasista. Joukkue pelaa XFL-liigassa osana Läntistä divisioonaa.

Joukkueen perusti vuonna 2018 Vince McMahonin Alpha Entertainment -yritys, joka omistaa ja hallinoi XFL-liigaa ja kaikkia sen joukkueita. Roughnecksin kotikenttä on noin 40 000 katsojan TDECU Stadium.

Ensimmäisellä kaudellaan 2020 Roughnecks ehti pelata viisi ottelua, joista se voitti kaikki. Maaliskuussa XFL-kausi päättyi ennenaikaisesti COVID-19-pandemian vuoksi.

Kausittaiset tilastot 

 O = ottelut
 V = voitot
 H = häviöt

 T+ = touchdowneja tehty
 T− = touchdowneja vastustajalle
 P+ = pisteitä tehty
 P− pisteitä vastustajalle

Lähteet

Aiheesta muualla 
 Joukkueen kotisivut

XFL-seurat
Vuonna 2018 perustetut urheiluseurat
Selja Leiwo

Selja Leiwo (s. 27. maaliskuuta 2004) on suomalainen jalkapalloilija. Pelipaikaltaan hän on keskuspuolustaja. Kaudella 2021 hän edustaa Turun Palloseuraa naisten edustusjoukkueessa. Vuonna 2020 hän toimi TPS B-tyttöjen kapteenina. Leiwo aloitti uransa seuroissa Kaarinan Nappulat ja Kaarinan Pojat. Laura Kalmari -turnauksessa Leiwo on pelannut 2002 syntyneiden kanssa (TPS/KaaPo yj) ja 2004 syntyneiden kanssa (Pallo-Iirot). Leiwo on ollut All Stars -joukkueissa Helmariturnauksessa 2018 (2003 syntyneet) ja 2019 (2004 syntyneet). Maajoukkue-edustuksia Leiwolla on U16, U17, U18 ja U19. Leiwo on toiminut U16- ja U17-maajoukkueissa joukkueen kapteenistossa. Vuonna 2021 Leiwo pelaa 2003 syntyneiden ikäluokan kanssa U19-maajoukkueessa.

Leiwon ajatuksia juniorijalkapalloilijan arjesta on kirjassa Matkani futaajaksi, jonka on julkaissut Kustannusosakeyhtiö Tammi vuonna 2020. Kirjan ovat toimittaneet Johanna Harkkila ja Ari Virtanen.

Leiwo on palkittu vuonna 2021 TPS:n vuoden nuoren pelaajan palkinnolla ja Naisten Ykkösen Vuoden puolustaja -palkinnolla.

Lähteet 

Suomalaiset jalkapalloilijat
Vuonna 2004 syntyneet
Elävät henkilöt
Dallas Renegades

Dallas Renegades on ammattilaistason amerikkalaisen jalkapallon joukkue Dallasin metropolialueelta. Joukkue pelaa XFL-liigassa osana Läntistä divisioonaa.

Joukkueen perusti vuonna 2018 Vince McMahonin Alpha Entertainment -yritys, joka omistaa ja hallinoi XFL-liigaa ja kaikkia sen joukkueita. Renegadesin kotikenttä on 48 114 katsojan Choctaw Stadium.

Ensimmäisellä kaudellaan 2020 Renegades ehti pelata viisi ottelua, joista se voitti kaksi ja hävisi kolme. Maaliskuussa XFL-kausi päättyi ennenaikaisesti COVID-19-pandemian vuoksi.

Kausittaiset tilastot 

 O = ottelut
 V = voitot
 H = häviöt

 T+ = touchdowneja tehty
 T− = touchdowneja vastustajalle
 P+ = pisteitä tehty
 P− pisteitä vastustajalle

Lähteet

Aiheesta muualla 
 Joukkueen kotisivut

XFL-seurat
Vuonna 2018 perustetut urheiluseurat
Los Angeles Wildcats

Los Angeles Wildcats on ammattilaistason amerikkalaisen jalkapallon joukkue Carsonista, Los Angelesin piirikunnasta. Joukkue pelaa XFL-liigassa osana Läntistä divisioonaa.

Joukkueen perusti vuonna 2018 Vince McMahonin Alpha Entertainment -yritys, joka omistaa ja hallinoi XFL-liigaa ja kaikkia sen joukkueita. Wildcatsin kotikenttä on noin 30 000 katsojan Dignity Health Sports Park.

Ensimmäisellä kaudellaan 2020 Wildcats ehti pelata viisi ottelua, joista se voitti kaksi ja hävisi kolme. Maaliskuussa XFL-kausi päättyi ennenaikaisesti COVID-19-pandemian vuoksi.

Kausittaiset tilastot 

 O = ottelut
 V = voitot
 H = häviöt

 T+ = touchdowneja tehty
 T− = touchdowneja vastustajalle
 P+ = pisteitä tehty
 P− pisteitä vastustajalle

Lähteet

Aiheesta muualla 
 Joukkueen kotisivut

XFL-seurat
Vuonna 2018 perustetut urheiluseurat
Seattle Dragons

Seattle Dragons on ammattilaistason amerikkalaisen jalkapallon joukkue Seattlesta, Washingtonista. Joukkue pelaa XFL-liigassa osana Läntistä divisioonaa.

Joukkueen perusti vuonna 2018 Vince McMahonin Alpha Entertainment -yritys, joka omistaa ja hallinoi XFL-liigaa ja kaikkia sen joukkueita. Dragonsin kotikenttä on 37 722 katsojan Lumen Field.

Ensimmäisellä kaudellaan 2020 Dragons ehti pelata viisi ottelua, joista se voitti yhden ja hävisi neljä. Maaliskuussa XFL-kausi päättyi ennenaikaisesti COVID-19-pandemian vuoksi.

Kausittaiset tilastot 

 O = ottelut
 V = voitot
 H = häviöt

 T+ = touchdowneja tehty
 T− = touchdowneja vastustajalle
 P+ = pisteitä tehty
 P− pisteitä vastustajalle

Lähteet

Aiheesta muualla 
 Joukkueen kotisivut

XFL-seurat
Vuonna 2018 perustetut urheiluseurat
Ellen Herler

Ellen Herler (s. 2011) on suomalainen lapsinäyttelijä, joka on näyttellyt lapsipääosaa elokuvassa Tarhapäivä (2019) ja televisiosarjassa Makkari (2019). Hän näytteli Marta von Trappia Opera Telluksen Sound of Music -musikaaliproduktiossa (2021).  Syksyllä 2021 Herler esiintyi pikkulottana Ilkka Kuusiston oopperassa Isänmaan tyttäret, joka esitettiin Helsingin Temppeliaukion kirkossa.

Lähteet 

Suomalaiset lapsinäyttelijät
Vuonna 2011 syntyneet
Elävät henkilöt
BeBe Shopp

Beatrice Bella "BeBe" Shopp (s. 17. elokuuta 1930 Hopkins, Minnesota) on vuoden 1948 Miss America. Kilpailun pääpalkinto on opiskelustipendi missin itsensä haluamassa oppilaitoksessa.

Missikilpailun jälkeinen ura 
Voitettuaan Miss America- kilpailun vuonna 1948, Shopp käytti palkintorahansa opiskellakseen Manhattan School of Musicissa. Hän erikoistui vibrafoniin ja valmistui lyömäsoitinten tutkinnosta vuonna 1952. Hän myös lauloi Share the Musicin ja Cape Annin sinfoniakuoron kanssa. Hän oli aktiivinen yhteisöasioissa ja johti Gloucester Stage Companyn hallitusta. 

Lähellä Miss America -kautensa loppua Ranskassa matkustaessaan Shoppilta kysyttiin kaksiosaisten uimapukujen käytöstä ja hän vastasi: 'En hyväksy bikinipukuja amerikkalaisille tytöille. . . Ranskalaiset tytöt voivat käyttää niitä halutessaan, mutta en silti hyväksy niitä amerikkalaisilla tytöillä. ""

Yksityiselämä 
Shopp meni naimisiin Korean sodassa navigaattorina työskennelleen luutnantti Bayard D.Waringin kanssa vuonna 1954 ja sai hänen kanssaan myöhemmin neljä tytärtä.

Hän asuu Rockportissa, Massachusettsissa, ja hänet tunnetaan naimisissa olevalla nimellään Beatrice "Bea" Waring. Hän toimi pappina episkopaalisessa kirkossa ja esiintyi sähköskootteriyrityksen televisiomainoksissa. 

Heinäkuusta 2021 alkaen Shopp on vanhin elävä entinen Miss America.

Lähteet

Aiheesta muualla 
 Miss America virallinen sivusto

Yhdysvaltalaiset missit
Kauneuskilpailut
Vuonna 1930 syntyneet
Elävät henkilöt
Barbara Jo Walker

Barbara Jo Walker Hummel (12. maaliskuuta 1926 − 7. kesäkuuta 2000) oli vuoden 1947 Miss America.

Elämä 
Hän opiskeli Memphiksen yliopistossa ja on Alpha Gamma Delta -opiskelijayhdistyksen alumni. Hän on myös legendaarisen Memphisiin pohjautuvan power pop -yhtye Big Starin edesmenneen Andy Hummelin äiti.

Hän oli viimeinen Miss America, joka kruunattiin uimapuvussa; kaikki vuodesta 1947 lähtien on kruunattu iltapuvuissa. Walker oli Miss Memphis, viimeinen kaupungin edustaja, joka voitti Miss America -kruunun.

Hän kuoli Memphisissä, Tennesseessä, 7. kesäkuuta 2000.

Viitteet 
 

Yhdysvaltalaiset missit
Kauneuskilpailut
Vuonna 1926 syntyneet
Vuonna 2000 kuolleet
Mongolian kansanterveyskeskus

Mongolian kansanterveyskeskus (, lyhennys НЭМҮТ; , lyhennys NCPH) on Mongolian kansanterveyteen keskittynyt tutkimuslaitos ja viranomainen. Hallinnollisesti se on Mongolian terveysministeriön alainen laitos. NCPH:aa ja sen edeltäjää johti useiden vuosien ajan tohtori Byambaa Tsogtbaatar. 

Mongolian kansanterveyskeskus on kehittynyt Mongolian kansanterveyslaitoksesta (, lyhennys PHI). Tämä pohjautui puolestaan alkujaan vuonna 1968 perustettuun tutkimuslaitokseen (Valtion terveyden, infektiotautien ja bakteorologian instituutti).

NCPH edustaa Mongoliaa esimerkiksi kansainvälisessä kansanterveyslaitosten järjestössä (IANPHI). 

Mongolian kansanterveyskeskus seuraa kansanterveyden tilannetta maassaan esimerkiksi 4-5 vuoden välein tehtävien väestökyselyjen avulla. NCPH on asiantuntijatahona osallistunut keskeisesti myös koronaviruspandemian seurantaan ja torjuntaan kotimaassaan.

Lähteet

Aiheesta muualla 
 Нийгмийн эрүүл мэндийн үндэсний төв (НЭМҮТ)  (Mongolian kansanterveyskeskuksen verkkosivut)   (ncph.gov.mn, via itools.mn) 
 Mongolian kansanterveyskeskuksen twitter-viestit  (twitter.com) 
 Mongolian covid-19-tautitilanne (Mongolian terveysministeriö)  (mohs.mn) 

Ulan Bator
Kansanterveyslaitokset
Neha Kakkar

Neha Kakkar (s. 6. kesäkuuta 1988 Rishikesh, Uttar Pradesh, Intia) on intialainen laulaja. Hän on playback-laulaja Sonu Kakkarin nuorempi sisar. Hän alkoi esiintyä hyvin varhaisessa iässä uskonnollisissa tapahtumissa. Vuonna 2005 hän osallistui laulutositelevisiosarjan Indian Idol toiselle kaudelle. Hän teki Bollywood-debyyttinsä kuorolaulajana elokuvassa Meerabai Not Out. Hän nousi esiin, kun elokuvasta Cocktail julkaistiin tanssiraita ”Second Hand Jawaani”, jota seurasi useita suosittuja bilekappaleita, kuten ”Sunny Sunny” elokuvasta Yaariyan ja ”London Thumakda” elokuvasta Queen. Playback-laulamisen lisäksi Kakkar on esiintynyt useissa musiikkivideoissa ja tuomarina useissa tositelevisiosarjoissa, mukaan lukien Indian Idol.

Vuonna 2019 Kakkar listattiin YouTuben katsotuimpien naisartistien joukkoon 4,2 miljardilla katselukerralla. Tammikuussa 2021 hänestä tuli ensimmäinen intialainen laulaja, joka voitti YouTube-timanttipalkinnon.

Hän esiintyi Intian Forbesin Celebrity 100 -listalla vuosina 2017 ja 2019. Joulukuussa 2020 hän esiintyi Forbesin Aasian 100 digitaalisen tähden luettelossa.

Palkinnot ja ehdokkuudet

Lähteet

Aiheesta muualla 

 Kotisivut 
 

Intialaiset laulajat
Pop-folklaulajat
Vuonna 1988 syntyneet
Elävät henkilöt
Huuliseuloja

Huuliseuloja (Tylochromis labrodon) on kirjoahventen (Cichlidae) heimoon kuuluva makeissa vesissä elävä kalalaji.

Koko ja ulkonäkö 
Huuliseuloja voi kasvaa korkeintaan 22,6 senttimetrin mittaiseksi. Lajilla on selkäevässään 14–16 piikkiruotoa ja 13–15 nivelruotoa, peräevässään kolme piikkiruotoa ja seitsemän nivelruotoa.

Levinneisyys ja elinympäristö 
Huuliseulojaa tavataan Kongojoesta ja useista sen sivujoista Kongon demokraattisessa tasavallassa, Keski-Afrikan tasavallassa ja Kamerunissa. Laji käyttää ravinnokseen hyönteisiä ja niiden toukkia, nilviäisiä, vesikasveja sekä detritusta. Kansainvälinen luonnonsuojeluliitto IUCN on luokitellut huuliseulojan vuonna 2010 elinvoimaiseksi lajiksi.

Lähteet 

Kirjoahvenet
Satulakaivautuja

Satulakaivautuja (Trichonotus setiger) on kaivautujiin kuuluva kalalaji. Sitä tavataan indopasifiselta merialueelta.

Koko ja ulkonäkö
Satulakaivautuja voi kasvaa suurimmillaan 15–22 cm pitkäksi. Ruumiinrakenteeltaan laji on pitkänomainen ja hoikka. Kalan selkäevä on hyvin pitkä ja koiraalla sen etuosassa on 5–7 pitkää ruotoa. Myös peräevä on pitkä. Satulakaivautujalla on silmien iiriksen peittävä läppä. Väriltään satulakaivautujakoiras on vaalean ruskehtava ja ruumiissa on tummemmanruskeita pystyjuovia ja riveittäin sinisiä täpliä. Naaraalla täpliä on vähemmän.

Levinneisyys ja elintavat
Satulakaivautujan levinneisyysalue ulottuu Kaakkois-Aasiasta Japaniin ja Salomonsaarille. Laji elää lähellä hiekka- tai sorapohjaa syvimmillään 20–60 metrin syvyydessä ja uhattuna kaivautuu pohjaan. Kalan ravintoa ovat planktoneläimet.

Lähteet

Kurtuusikalat
Tesmasaniaiset

Tesmasaniaiset (Dennstaedtia) on tesmasaniaiskasvien (Dennstaedtiaceae) heimoon kuuluva kasvisuku. Sukuun kuuluu ainakin noin 40 lajia, mahdollisesti jopa noin 90 lajia.

Tesmasaniaisia ei kasva Suomessa luonnonvaraisina.

Lajeja 
 Dennstaedtia cicutaria
 Dennstaedtia deltoidea
 Dennstaedtia dissecta
 Dennstaedtia obtusifolia
 Dennstaedtia punctilobula – tesmasaniainen
 Dennstaedtia scabra
 Dennstaedtia scandens
 Dennstaedtia smithii

Lähteet

Aiheesta muualla 
 Flora of China: Dennstaedtia 

Tesmasaniaiskasvit
Loisjuuriot

Loisjuuriot (Thonningia) on Balanophoraceae-heimoon kuuluva pieni kasvisuku, johon luetaan nykyisin kuuluvaksi vain yksi laji: loisjuurio (Thonningia sanguinea). Aikojen kuluessa sukuun on kuvattu muutamia muitakin lajeja, mutta ne on sittemmin todettu joko samaksi lajiksi kuin loisjuurio tai todettu kuuluviksi Langsdorffia-sukuun.

Lähteet 

Santalales
Loiskasvit
Aeginetia indica

Aeginetia indica on näivekasvien (Orobanchaceae) heimoon kuuluva kasvilaji. Se on monivuotinen, ruohovartinen loiskasvi, joka kasvaa eri heinien juuriloisena. Laji on täysin lehtivihreätön sekä lehdetön. Sen varret kasvavat 10–40 cm korkeiksi.

Aeginetia indica kasvaa alankojen sekä matalien vuorten heinämailla itäisessä Aasiassa. Lajia tavataan Intiassa, Myanmarissa, Thaimaassa, Kambodžassa, Laosissa, Vietnamissa, Malesiassa, Indonesiassa, Kiinassa, Japanissa sekä Filippiineillä. Laji kasvaa loisena muun muassa sokeriviljelmillä.

Aeginetia indica -lajin kukista uutetaan violettia mehua, jota käytetään ruoan värjäykseen. Koko kasvi voidaan myös keittää ja syödä antisorbuttina muskottipähkinän ja sokerin kera. Kasvin juuria ja kukkia on myös käytetty lääkkeenä.

Lähteet 
 Useful Tropical Plants: Aeginetia indica 

Näivekasvit
Lääkekasvit
Värikasvit
Guipry-Messac

Guipry-Messac () on kunta läntisessä Ranskassa Ille-et-Vilainen departementissa Bretagnen alueella. Se sijaitsee Vilainejoen varrella, noin 31 kilometriä Redonin kaupungista koilliseen.

Historia 
Alueella on ollut asutusta jo neoliittisella aikakaudella, mistä on yhä nähtävillä Gréesin menhir ja Chevaleriesin linjaus. Keltit saapuivat alueelle 700-500 eaa. Vilainejoesta tuli tuolloin kahden kelttiheimon rajajoki. Joen vasemman puolen asuttivat namnetit ja oikean coriosolitesit. Roomalaiset saapuivat alueelle 56 eaa. Tätä seurasi lähes kolmensadan vuoden rauha, jolloin alueelle muodostui useita maatiloja. Samalta ajalta on peräisin myös satama, joka oli luonnollinen päätepiste Vilainejokea ylös purjehtiville laivoille. 500-luvulla alueelle muutti lisää kelttejä Britanniasta. He ottivat haltuun joen oikean rannan ja perustivat plou de Guipryn. Frankit miehittävät joen vasemman rannan. Tämä johti Messacin ja Guipryn kaupunkien jatkuvaan konfliktiin, joka kesti lähes kolme vuosisataa. Keskiajalla kaupunkien satamat kasvoivat merkittävästi suolakaupalla. 1500-luvulla ylävirralle rakennettiin sulut, jolloin laivoilla pääsi Rennesiin saakka. Tämä johti kaupan vähenemiseen kaupungeissa.

1. tammikuuta 2016 Guipry ja Messac yhdistyivät muodostaen uuden Guipry-Messacin kunnan.

Lähteet

Aiheesta muualla

Ille-et-Vilainen kunnat
Anantnag

Anantnag, entiseltä nimeltään Islamabad, on Intian Jammun ja Kashmirin osavaltiossa sijaitseva kaupunki, joka toimii samannimisen piirikunnan hallinnollisena keskuksena. Se sijaitsee Jhelum-joen varrella. Kaupungin entinen nimi Islamabad on väitetysti peräisin mogulikuvernööri Islam Khanilta. Kaupungin lähistöllä sijaitsee 700-luvulla rakennettu hindujen auringonjumala Suryalle omistettu Martandin aurinkotemppeli. Temppeli on raunioitunut, mutta se on julistettu suojeltavaksi historialliseksi kohteeksi.

Intian vuoden 2011 väestönlaskennan mukaan Anantnagin väkiluku on 109 433 henkeä, joista 98 prosenttia on islaminuskoisia. Hindulaiset muodostivat yhden prosenttiyksikön suuruisen vähemmistön. Kaupungin metropolialueella asui 159 838 asukasta.

Lähteet

Aiheesta muualla 

Jammun ja Kashmirin kaupungit
Auttiköngäs

Auttiköngäs on louhikkoputous Rovaniemen kaakkoisosassa Lapin maakunnassa 70 kilometriä Rovaniemen keskustasta itäkaakkoon. Sen korkeus on 16 metriä, korkein porras 16 metriä ja pituus 50 metriä. Keskimääräinen virtaama on 5,2 kuutiometriä sekunnissa.

Vesistösuhteet 
Toinen jakovaihe: Auttijoen valuma-alue (65.26)
Ensimmäinen jakovaihe: Keski-Kemijoen alue (65.2)
Päävesistö: Kemijoki (65)

Lähteet

Aiheesta muualla 

Keski-Kemijoen alue
Suomen vesiputoukset
Rovaniemen luonto
Justin Jefferson

Justin Jefferson (16. kesäkuuta 1999, St. Rose, Louisiana) on yhdysvaltalainen amerikkalaisen jalkapallon pelaaja. Hänen pelipaikkansa on laitahyökkääjä. Jefferson edustaa Minnesota Vikingsia, joka varasi Jeffersonin ensimmäisellä kierroksella varaustilaisuuden 22. pelaajana vuoden 2020 varaustilaisuudessa.

Ura

Yliopistoura
Jefferson edusti yliopistourallaan Louisianan osavaltionyliopistoa. Hän pelasi LSU:ssa vuodet 2017–2019. Hän pelasi tulokaskaudellaan vain kaksi ottelua eikä vastaanottanut yhtään syöttöä. Kahtena seuraava kautena hän pelasi 28 ottelua, joissa vastaanotti 2415 jaardia ja teki 24 touchdownia.

Ammattilaisura
Minnesota Vikings varasi Jeffersonin NFL:n vuoden 2020 varaustilaisuuden ensimmäisellä kierroksella 22. pelaajana. Tulokaskaudellaan Jefferson pelasi kaikki 16 runkosarjaottelua. Hän vastaanotti näissä 1400 jaardia ja teki seitsemän touchdownia. Jeffersonin 1400 jaardia rikkoi Anquan Boldinin vanhan ennätyksen NFL-tulokkaan vastaanottojaardeissa. Hän valittiin kauden päätteeksi Pro Bowliin.

Tilastot
Lähde:

Runkosarja

Pudotuspelit
Ei pelattuja pudotuspeliotteluita

Lähteet

Yhdysvaltalaiset amerikkalaisen jalkapallon pelaajat
Vuonna 1999 syntyneet
Elävät henkilöt
David Ananou

David Kuessan Ananou (6. elokuuta 1917 Lomé – 5. lokakuuta 2000) oli togolainen kirjailija, taidemaalari ja kirkkomuusikko.

Ananou työskenteli alun perin opettajana, mutta luopui tehtävistään vaikean sairauden takia vuonna 1945. Hän kuvasi perinteistä afrikkalaisyhteisöä romaanissaan Le Fils du fétiche (1955), joka jäi hänen ainoakseen. Kuvataiteilijana hän sai töitään ensin esille Loméssa, sitten Cité internationale universitaire de Parisissa, Ranskassa. Ananou palasi vuonna 1954 työhönsä opettajana. Ensin hän opetti yksityisopistossa vuoteen 1967 ja sitten toimi Nyékonakpoén opiston ranskan professorina sekä varajohtajana. Lisäksi Ananou johti kuoroa ja työskenteli Lomén tuomiokirkon urkurina. 

Ananou oli naimisissa ja kahden lapsen isä. Hänestä tehtiin Monon ritarikunnan upseeri vuonna 1966 ja Ordre des Palmes académiques'n ritari 9. helmikuuta 1978.

Lähteet 

Togolaiset kirjailijat
Taidemaalarit
Togolaiset muusikot
Vuonna 1917 syntyneet
Vuonna 2000 kuolleet
Roskomnadzor

Viestinnän, tietotekniikan ja joukkotiedotusvälineiden liittovaltion valvontapalvelu () eli Roskomnadzor () on vuonna 2009 perustettu Venäjään liittovaltion toimeenpaneva elin, joka suorittaa joukkotiedotusvälineiden valvontaa mukaan lukien sähköinen viestintä ja tietotekniikka.  Se valvoo myös henkilötietojen käsittelyn lainmukaisuutta sekä huolehtii radiotaajuuspalveluiden organisoinnista.  

Käytännössä elimen valvonta on sensuuria, jota erityisesti läntisten lähteiden mukaan harjoitetaan Venäjän valtaa pitävän hallituksen käskystä myös poliittisin perustein eli  opposition, kuten Aleksei Navalnyin näkemysten levittämisen estämiseksi  .  

Vuodesta 2019 lähtien Venäjä on ryhtynyt toteuttamaan suvereenin internetin hanketta, jonka tarkoitus on suojata venäläistä tietoverkkoa ulkoisia uhkia vastaan irrottamalla se kansainvälisen internetin rakenteista. Muodollisena syynä tähän on varautuminen kriisitilanteisiin, mutta lain pelättiin mahdollistavan entistä tiukemman sensuurin ja viranomaisille epätoivotun liikenteen estämisen. 

Tiukentuneisiin lakeihin nojaten Roskomnadzor on tehostanut toimintaansa niiden toetuttamiseksi. 

Jo vuonna 2017 se kielsi anonyymin internetin ja VPN:n käytön sekä salatut verkot, jotka kaikki mahdollistavat pääsyn kielletyille sivustoille kiertoteitä käyttäen. Perusteluna laille esitettiin piratismin ja muun rikollisuuden torjunta, mutta arvioiden mukaan kielto myös hankaloittaa liike-elämää ja ihmisoikeusaktivistien toimintaa.

Vuonna 2015 kiellettiin Venäjällä pääsy Wikipedian sivustoille, koska se ei noudattanut ohjetta poistaa charas-kannabisvalmisteen sivua. Kielto kuitenkin kumottiin muutaman tunnin kuluttua vedoten siihen, että joku oli muuttanut sivun sisältöä toivotulla tavalla.

Roskomnadzor myös pitää yllä kieltolistoja verkko-osoitteista ja sivustoista, joille venäläisten internet-operaattorien on estettävä pääsy 

Se on esittänyt vaatimuksia myös Googlelle, Applelle, Twitterille ja muille kansainvälisille yrityksille poistaa hakutuloksistaan ja sovelluskaupoistaan Venäjällä laittomiksi julistettua sisältöä, mm. opposition kehittämää Älykäs äänestäminen -sovellusta, jonka tarkoitus on vahvistaa opposition asemaa syyskuun 2021 duuman vaaleissa.

Lähteet 

Sensuuri
Venäjän politiikka
Espanjan ympäriajo 2021

Espanjan ympäriajo 2021 oli järjestyksessään 76. maantiepyöräilyn Espanjan ympäriajo. Se alkoi Burgosista 14. elokuuta ja päättyi Santiago de Compostelaan 5. syyskuuta 2021. Kilpailun kokonaispituus oli 3 417 kilometriä.

Primož Roglič voitti kokonaiskilpailun neljän minuutin ja 42 sekunnin erolla Enric Masiin, Jack Haig sijoittui kolmanneksi. Roglič voitti Espanjan ympäriajon kolmannen kerran peräkkäin. Pistekilpailun voitti Fabio Jakobsen, mäkikirikilpailun Michael Storer, nuorten kilpailun Gino Mäder ja joukkuekilpailun Team Bahrain Victorious.

Etapit 
Lähde: Pro Cycling Stats

Osallistuneet joukkueet 
Lähde: Pro Cycling Stats

Tulokset 
Lähde: Pro Cycling Stats

Kokonaiskilpailu

Lähteet 

Espanjan ympäriajo
Pyöräilykausi 2021
André Schwarz-Bart

André Schwarz-Bart (1928 Metz, Ranska – 2006 Pointe-à-Pitre, Guadeloupe, ) oli ranskalainen kirjailija. Hän asui Guadeloupessa Karibian alueella.

Schwarz-Bart oli taustaltaan puolanjuutalainen. Hän osallistui toisen maailmansodan aikana Ranskassa vastarintaliikkeen toimintaan. Teoksestaan Viimeinen vanhurskas hän sai 1959 Goncourt-palkinnon. Hän kuvaa siinä Levyn suvun historiaa keskiajalta tuhoutumiseen holokaustiissa. Schwarz-Bartin teoksen  alkuperäisestä ranskankielisestä nimestä Le dernier des Justes on väännös Claude Lanzmannin rabbi Benjamin Murmelsteinista tekemän dokumenttielokuvan Le dernier des injustes nimi, jota Murmelstein käytti itsestään..

Schwarz-Bart oli naimisissa kirjailija Simone Schwarz-Bartin kanssa.

Palkinnot ja tunnustukset
 Goncourt-palkinto 1959
 Jerusalem-palkinto 1967

Suomennetut teokset
 Viimeinen vanhurskas (Le dernier des justes), suom. Ulla-Kaarina Jokinen, Helsinki: Otava 1960 Sarja: Moderneja kirjailijoita

Lähteet

Aiheesta muualla

 André Schwarz-Bart, Britannica 

Ranskalaiset kirjailijat
Vuonna 1928 syntyneet
Vuonna 2006 kuolleet
Espanjan ympäriajo 2020

Espanjan ympäriajo 2020 oli järjestyksessään 75. maantiepyöräilyn Espanjan ympäriajo. Kilpailu piti alun perin aloittaa Alankomaissa 14. elokuuta, mutta koronaviruspandemian vuoksi kilpailun aikataulu muuttui ja kolme Alankomaissa ajettavaksi kaavailtua etappia jätettiin pois: Kilpailu alkoi Irunista 20. lokakuuta ja päättyi Madridiin 8. marraskuuta 2020.

Primož Roglič voitti kokonaiskilpailun 24 sekunnin erolla Richard Carapaziin, Hugh Carthy sijoittui kolmanneksi. Primož Roglič voitti myös pistekilpailun. Mäkikirikilpailun voitti Guillaume Martin, nuorten kilpailun Enric Mas ja joukkuekilpailun Movistar Team.

Kokonaiskilpailun tulokset 
Lähde: Pro Cycling Stats

Etapit  
Lähde: Pro Cycling Stats

Osallistuneet joukkueet 
Lähde: Pro Cycling Stats

Lähteet 

Espanjan ympäriajo
Pyöräilykausi 2020
Khartumin kansainvälinen lentoasema

Khartumin kansainvälinen lentoasema ()  on kansainvälinen lentoasema Khartumssa Sudanin pääkaupungissa. Se on Sudan Airwaysin päälentoasema. Lentoasema on Sudanin vilkkain lentoasema. Vuonna 2017 se oli Afrikan 21:nneksi vilkkain. Sinä vuonna lentoaseman kautta kulki 2 178 097 matkustajaa. Lentoasema koostuu neljästä terminaalista, kahdesta kansainvälisestä terminaalista, yhdestä kotimaistet lentojen terminaalista ja yhdestä Hadž-terminaalista. Lentoasema avattiin vuonna 1947 toisen maailmansodan jälkeen. Se laajennettiin 1970- ja 1980-luvuilla.

Lähteet

Aiheesta muualla 
Khartumin kansainvälisen lentoaseman virallinen verkkosivusto

Sudanin lentoasemat
Afrikan lentoasemat
Khartum
Baramulla

Baramulla on Intian Jammun ja Kashmirin osavaltiossa sijaitseva kaupunki, joka toimii samannimisen piirikunnan hallinnollisena keskuksena. Sen on väitetysti perustanut ruhtinas Bhimsina vuonna 2306 ennen ajanlaskumme alkua. Kaupunki sijaitsee Jhelum-joen varrella ja sieltä on 45 kilometriä Srinagariin. Baramullassa on suufilaisen pyhimyksen Hazrat Syed Mohammad Janbaz Walin pyhäkkö, jossa vierailee vuosittain satoja pyhiinvaeltajia. Intian vuoden 2011 väestönlaskennassa Baramullan väkiluku oli 58 053 henkeä, mutta kaupunkiin kiinnikasvaneet lähialueet mukaan laskettuna 71 434.

Lähteet 

Jammun ja Kashmirin kaupungit
Firat News Agency

Firat News Agency (ANF) on kurdilainen uutiskanava, joka raportoi Turkkiin, Kurdistaniin, kurdeihin ja Lähi-itään liittyvistä aiheista. Se sijaitsee Alankomaissa. Turkki on estänyt pääsyn sen sivuille vuodesta 2011 lähtien "turvallisuussyistä". Uutiskanava on keskittynyt tuomaan esille kurdien itsemääräämisoikeuspyrkimyksiä ja arkea Kurdistanin konfliktialueilla. ANF News julkaisee sivuillaan uutisia muun muassa turkiksi, englanniksi, kurdiksi, arabiaksi, espanjaksi, saksaksi ja venäjäksi.

Lähteet

Aiheesta muualla 

 Kotisivu

Uutissivustot
Kurdilaiset uutissivustot
Kurdistan
Sulo Honkanen

Sulo Honkanen oli suomalainen taiteilija. Honkanen opiskeli Turun Taideyhdistyksen piirustuskoulussa. Hän järjesti ensimmäisen yksityisnäyttelynsä Iisalmen seurahuoneella vuonna 1933. Siilinjärven seurakunta päätti vuonna 1934 tilata Siilinjärven kirkon alttaritaulun Honkaselta, ja hän toteutti alttaritaulun yhdessä Santeri Salokiven kanssa.

Lähteet 

Suomalaiset taidemaalarit
Syntymävuosi puuttuu
Kuolinvuosi puuttuu
Mesochóri

Mesochóri (, ) on Kreikan kylä, joka sijaitsee Kreetan saarella. Se kuuluu hallinnollisesti Archánes-Asteroúsian kuntaan, Iraklionin alueyksikköön ja Kreetan alueeseen. Kylän väkiluku on 625 (vuonna 2011).

Mesochórin kylä, suomeksi ”Keskikylä”, sijaitsee Mesarán tasangon itäpäässä noin 55 kilometriä etelään Iraklionin kaupungista. Se muodostaa oman kyläyhdyskuntansa (Τοπική Κοινότητα Μεσοχωρίου, Topikí Koinótita Mesochoríou). Kylän nimen sanotaan tulevan siitä, että se syntyi ensimmäisten asukkaiden alkuperäisten kylien keskelle. Varhaisin maininta kylästä on venetsialaisvallan aikaisissa lähteissä vuonna 1279 muodossa Messocorio. Kylän pääkirkko on omistettu Pyhälle Kolminaisuudelle ja Pyhälle Johannes Teologille (Agía Triáda kai Ágios Ioánnis o Theológos).

Aiemmin kylä kuului Asteroúsian kuntaan ja vuodesta 2011 lähtien Archánes-Asteroúsian kunnan Asteroúsian kunnallisyksikköön.

Lähteet 

Archánes-Asteroúsia
Kreetan kylät
B. P. Koiralan terveystieteiden korkeakoulu

B. P. Koiralan terveystieteiden korkeakoulu (; , lyhennys BPKIHS) on Nepalissa toimiva, vuonna 1993 perustettu terveystieteellinen korkeakoulu. Korkeakoulun kampus sijaitsee Nepalin itäosassa, Sunsarin piirikunnan Dharanissa. Korkeakoulu on nimetty Nepalin aiemman pääministerin, Bishweshwar Prasad Koiralan mukaan. Opetus on toteutettu nepalilais-intialaisena yhteistyönä.

Espanjalaisessa, korkeakoulujen verkkonäkyvyyttä korostavassa Webometrics-yliopistorankingissa B. P. Koiralan terveystieteiden korkeakoulu arvioitiin kesällä 2021 Tribhuvanin yliopiston ja Kathmandun yliopiston jälkeen maansa kolmanneksi korkeatasoisimmaksi yliopistoksi, sijoittuen maailmanlistan sijalle 4020.

Korkeakoululla on useita tyypillisesti kansallisen kansanterveyslaitokselle kuuluvia rooleja Nepalin yhteiskunnassa. Korkeakoulun kansanterveystieteen laitos edustaa Nepalia muun muassa kansainvälisessä kansanterveyslaitosten järjestössä (IANPHI).

B. P. Koiralan terveystieteiden korkeakoulu oli opetussairaaloineen ensimmäisiä pääkaupunki Kathmandun ja siellä sijaitsevan Nepalin kansanterveyslaboratorion ulkopuolisia paikkoja Nepalissa, jossa covid-19-näytteiden laboratoriotestit käynnistettiin keväällä 2020. Syyskuun 10. päivään 2021 mennessä testejä tehtiin noin 40:ssä toimipaikassa ympäri maata. Tällöin maassa oli yhteensä tehty 4 008 046 PCR-testausta ja 505 138 antigeenitestiä covid-19-sairastuneiden löytämiseksi; sairastuneita löytyi näillä testityypeilla 775 548 (19,3%) ja 86 404 kappaletta (17,1%). B. P. Koiralan terveystieteiden korkeakoulu lukeutui tässä joukossa seitsemän yli 100 000 testiä (10.9.2021 mennessä) tehneen suuren laboratorion ryhmään.

Lähteet

Aiheesta muualla
Covid-19 Cases in Nepal  (mohp.gov.np)
 Covid-19 hospitals in Province 1 overwhelmed with patients (9.5.2021)  (kathmandupost.com)
 Police arrest 60 agitating staffs at BPKIHS (30.4.2014)  (kathmandupost.com)

Nepalin yliopistot ja korkeakoulut
Kansanterveyslaitokset
Hakainde Hichilema

Hakainde Hichilema (s. 4. kesäkuuta 1962) on sambialainen liikemies ja poliitikko, josta tuli Sambian seitsemäs ja nykyinen presidentti 24. elokuuta 2021. Osallistuttuaan vaaleihin vuosina 2006, 2008, 2011, 2015 ja 2016, hän voitti vuoden 2021 presidentinvaalit saaden 59% äänistä. Hän on johtanut UPND-puoluetta vuodesta 2006.

Sambian presidentit
Vuonna 1962 syntyneet
Elävät henkilöt
Uralin pihlaja

Uralin pihlaja kappaleen sävelsi venäläinen Jevgeni Rodygin Mihail Pilipenkon runoon "Uralskaja rjabinuška" vuonna 1953. Suomenkieliset sanat lauluun kirjoitti Sauvo Puhtila salanimellä Veikko Vallas. Laulu julkaistiin nuottina ja äänitteenä vuonna 1961 solistina Seija järvinen.

Kappaleen ovat levyttäneet myös Tapio Rautavaara (1979), Arja Saijonmaa (1987), Tamara Lund (1990) ja Matti Salminen (2001).

Lähteet 

Sauvo Puhtilan sanoittamat kappaleet
Vuoden 1953 kappaleet
Moskovan valot

Moskovan valot on Tihon Nikolajevitš Hrennikovin säveltämä ja Mikhail Matusovskyn sanoittama melankolinen venäläinen rakkauslaulu. Tunnetuimmat suomenkieliset sanat lauluun kirjoitti Pauli Salonen vuonna 1965. Laulun on sanoittanut myös Sauvo Puhtila. Laulun levytti ensimmäisenä Reijo Taipale vuonna 1965. Tunnetuimman version laulusta on levyttänyt Georg Ots (1973). Sen ovat levyttäneet myös mm. Reijo Kallio (1977), Pekka Himanka (1979), Eila Pienimäki (1989) ja Erkki Junkkarinen (1990).

Laulu alkaa sanoilla: "Sinut kerran löysin ystäväin, Kuljit hetken yössä vierelläin. Silmäs mua katsoi niin, Kutsui lemmenhaaveisiin, Ja meille loisti valot Moskovan."

Lähteet 

Vuoden 1965 kappaleet
Jonas Vingegaard

Jonas Vingegaard Rasmussen (s. 10. joulukuuta 1996 Hillerslev, Pohjois-Jyllanti) on tanskalainen maantiepyöräilijä ja Ranskan ympäriajon voittaja. Hän on parhaimmillaan etappikilpailuissa ja mäkisessä maastossa ajettaessa. Hän aloitti ammattilaisuransa ColoQuick Cycling -joukkueessa 2016–2018 ja on edustanut Team Jumbo-Vismaa vuodesta 2019.

Vingegaard sijoittui toiseksi Ranskan ympäriajossa 2021. Hän hävisi kilpailun voittaneelle Tadej Pogačarille viisi minuuttia 20 sekuntia. Seuraavan vuoden Ranskan ympäriajossa hän voitti Alpeilla ajetun 11. etapin sekä 18. etapin. Kokonaiskilpailun Vingegaard voitti lopulta 2 minuutin ja 43 sekunnin erolla Pogačariin.

Saavutuksia 

Lähteet: Pro Cycling Stats, Cycling Archives
2017
Tour du Loir et Cher, nuorten kilpailun voitto
2018
Tour du Loir et Cher, nuorten kilpailun voitto
Giro della Valle d'Aosta, prologin voitto
2019
Puolan ympäriajo, 6. etapin voitto
Tanskan ympäriajo, kokonaiskilpailussa toinen
2021
UAE Tour, 5. etapin voitto
Settimana Internazionale Coppi e Bartali, kokonais- ja pistekilpailun sekä 2. ja 4. etapin voitto
Baskimaan ympäriajo, kokonaiskilpailussa toinen, nuorten kilpailun voitto
Ranskan ympäriajo, kokonaiskilpailussa ja nuorten kilpailussa toinen, mäkikirikilpailussa kolmas, 17. ja 18. etapilla toinen, 5. ja 20. etapilla (molemmat aika-ajoja) kolmas
2022
Drôme Classic, voitto
Tirreno–Adriatico, kokonaiskilpailussa toinen
Baskimaan ympäriajo, kokonaiskilpailussa kuudes
Critérium du Dauphiné, kokonaiskilpailussa toinen, 8. etapin voitto
Ranskan ympäriajo, kokonaiskilpailun, mäki­kiri­kilpailun sekä 11. ja 18. etapin voitto, 7., 17. ja 20. (aika-ajo) etapilla toinen
CRO Race, kokonaiskilpailussa toinen, 3. ja 5. etapin voitto

Lähteet 

Tanskalaiset maantiepyöräilijät
Ranskan ympäriajon voittajat
Vuonna 1996 syntyneet
Elävät henkilöt